
PRAKTISK INFORMASJON

Ved begge disse emnene kombineres intensiv språkundervisning ved universitet i Kina eller Taiwan med innlevering av oppgaver ved Universitetet i Oslo. KIN3110 bygger på KIN2110, mens KIN3120 bygger på KIN3110.

Opplegget i Kina/Taiwan omfatter normalt minst 15 undervisningstimer i uken. Det tilpasses den enkelte students interesser og faglige orientering og skal godkjennes av faglærer ved Universitetet i Oslo. I tillegg til ren språkundervisning kan det omfatte kinesiskspråklige kurser i relevante fagdisipliner. 

De tre oppgavene som innleveres ved Universitetet i Oslo, skrives på kinesisk over oppgitte tema innen feltene kinesisk samfunn, kinesisk historie/filosofi og kinesisk språk/litteratur. Tema oppgis per e-post med en frist på fire uker, normalt slik at én oppgave skrives i september, én i oktober og én i november i høstsemesteret, og tilsvarende i februar, mars og april i vårsemesteret. Hver oppgave skal være på omkring 3000 kinesiske tegn. Innlevering skjer elektronisk, for eksempel i pdf-format. Siden kontakten med faglærere ved Universitetet i Oslo skjer elektronisk, er studenten ansvarlig for å være tilgjengelig på e-post. Han/hun er også ansvarlig for å levere skriftlige oppgaver i et format som kan leses av faglærer ved Universitetet i Oslo.

Opplegget utvikler lese-, skrive-, lytte- og taleferdigheter i kinesisk. Den språklige kompetansen styrkes kraftig gjennom opphold og undervisning i Kina eller Taiwan. Emnene forbedrer ens grunnlag for å arbeide med kinesisk i yrkeslivet og i masterstudier. 

Emnet vurderes med karakterene bestått/ikke bestått.

Bestått karakter gis på bakgrunn av følgende kombinasjon :

1. Deltagelse i minst 80 prosent av den obligatoriske undervisningen i Kina/Taiwan.

2. Deltagelse i samtlige avsluttende prøver ved de obligatoriske kursene i Kina/Taiwan.

3. Karakteren bestått på alle tre skriftlige oppgaver innlevert ved Universitetet i Oslo.

Studenten er selv ansvarlig for å skaffe til veie bekreftelse på deltagelse i undervisningen og beståtte prøver ved universitet i Kina/Taiwan.

Emnene vil kunne inngå helt eller delvis i en bachelorgrad ved programmer med frie studiepoeng (for eksempel språkprogrammet) eller i en fritt sammensatt bachelorgrad. Siden Program for asiatiske og afrikanske studier ikke har frie studiepoeng, vil emnene ikke kunne inngå i en bachelorgrad her.

SØKNAD
Instituttet: Studentene må søke instituttet om opptak på eget skjema (vedlagt). De kan søke opptak til begge emner på samme skjema, men opptak til KIN3120 gis da under forutsetning av bestått KIN3110. Frist: 1. mai (for studiestart i høstsemesteret), 1. november (for studiestart i vårsemesteret). I tillegg må de foreta vanlig emnepåmelding innen de generelle frister for dette. For å bli tatt opp kreves at studentene har avlagt eksamen i emnet KIN2110. Semesteravgift ved Universitetet i Oslo må betales for at emnene skal bli godkjent.

Institusjon i Kina/Taiwan: Studentene er selv ansvarlige for å ordne alt praktisk omkring søknad til universitet i Kina/Taiwan. Ulike universiteter har ulike frister. Studentene er også selv ansvarlige for å ordne visum, sykeforsikring (normalt gjennom Folketrygden), annen forsikring, vaksiner, flybilletter, bosted i Kina/Taiwan osv.

REISESTØTTE (Lånekassen)

Støtte til oppholdet dekkes av Lånekassen etter gjeldende regler, se http://www.lanekassen.no/templates/Page____5643.aspx. I skrivende øyeblikk er reglene som følger: Det gis støtte til reise (tur-retur). Det gis støtte til skolepenger (studiestøtte til delstudier). Dersom skolepengene ikke overstiger NOK 52320, gis støtten i form av 70 prosent stipend og 30 prosent lån. Dersom skolepengene overstiger dette, kan ytterligere inntil NOK 50000 gis som skolepengelån. I tillegg gis vanlig studiestøtte (lån og stipend).

Gå inn på www.lanekassen.no, åpne "blanketter og brosjyrer", og last ned brosjyren "Utdanning i utlandet" (18 sider). Låneblankett B for gjeldende skoleår fylles ut og merkes "delstudier". 

Så snart dere har fylt ut låneblankett B til Lånekassen, leveres disse samlet til studiekonsulenten (via fagansvarlig), som så skriver anbefalingsbrev fra instituttet til hver enkelt deltaker og sender søknadene til Lånekassen. 

Tidspunkt: 1. mai.

INSTITUSJONER I KINA/TAIWAN

Følgende institusjoner i Kina/Taiwan er godkjent: 

Beijing: Renmin University, Peking University, Beijing Language and Culture University, Tsinghua University (IUP), Beijing Teachers University

Shanghai: Shanghai Teachers University, Fudan University

Xiamen: Xiamen University

Nanjing: Nanjing Teachers University, Nanjing University

Taipei: National Taiwan University (ICLP), National Taiwan Normal University (Mandarin Training Center)

Instituttet har normalt ikke kapasitet til å vurdere andre institusjoner for godkjennelse.

KONTAKT MED UiO

Fagansvarlig i Oslo er for tiden Halvor Eifring, tlf. 22857703, fax 22854140, e-post halvor.eifring@ikos.uio.no.

Søknadsskjema til instituttet om studieopphold i forbindelse med KIN3110 og KIN3120

Jeg søker med dette opptak til studieopphold i Kina/Taiwan i forbindelse med

( KIN3110 (høst/vår ............... [år])

( KIN3120 (opptak gis under forutsetning av bestått KIN3110) (høst/vår ............... [år])

Jeg har gjort meg kjent med tilgjengelig praktisk informasjon om studieoppholdet.

1. Navn: .....................................................................................................................................

2. Epost-adresse: .......................................................................................................................

3. Eksamenstidspunkt og -resultat for KIN2110: .....................................................................

4. Personnummer: ......................................................................................................................

5. Annet:.....................................................................................................................................

....................................................................................................................................................

...................................................................................................................................................

....................................................................................................................................................

.......................................

.........................................................................................

Sted og dato



Signatur
